Desse retningslinjene er skrivne av rådgjevar Olav Johannesen. Ved ytterlegare spørsmål, ta kontakt med Olav Johannessen.

Merverdiavgiftsreformen 2001 og konsekvenser for HSH

Innledning

· Generell merverdiavgiftsplikt på omsetning av tjenester: Fra 1. juli 2001 innføres det en generell merverdiavgiftsplikt på omsetning av tjenester. Generell merverdiavgiftsplikt betyr at alle tjenester i likhet med varer blir omfattet av avgiftsplikten, med mindre de er uttrykkelig unntatt. 

· Unntak for undervisningstjenester: Stortinget har vedtatt flere unntak fra den generelle merverdiavgiftsplikten, blant annet for helsetjenester, sosiale tjenester, undervisningstjenester, finansielle tjenester og flere tjenester innen kultur og reiseliv. Dette fremgår av merverdiavgiftsloven § 5 b første ledd nr. 3 første punktum. Unntaket for undervisningstjenester omfatter også andre tjenester og varer som institusjonen mv. omsetter som et naturlig ledd i ytelsen av undervisningstjenesten.

At en vare eller tjeneste hører inn under unntakene, innebærer at vi ved utfakturering ikke skal kreve inn merverdiavgift (utgående avgift) og at fakturaen merkes ”Utenfor avgiftsområdet”. Videre innebærer det at vi ikke kan trekke fra inngående avgift.

· Avgrensing mot konsulenttjenester: Avgiftsunntaket for undervisningstjenester kan medføre visse avgrensingsspørsmål i forhold til tjenester som består av rådgivning og/eller bistand av økonomisk, juridisk, teknisk, administrativ eller organisatorisk art, det vil si konsulenttjenester. Disse tjenestene vil omfattes av den generelle merverdiavgiftsplikten på omsetning av tjenester. Det vil bero på en konkret vurdering om den tjenesten som omsettes, er en undervisningstjeneste eller en annen tjeneste som er avgiftspliktig. Se nærmere om dette nedenfor.

· Krav om vederlag: En rekke av de tjenestene som tilbys innen undervisningssektoren omsettes ikke i merverdiavgiftslovens forstand, fordi det ikke betales vederlag for tjenesten. Disse tjenestene vil ikke bli avgiftspliktige fordi kravet til omsetning ikke er oppfylt, jf. merverdiavgifts​loven § 3. 

Undervisningstjenester

· Unntak: Undervisningstjenester er altså unntatt fra den generelle merverdiavgiftsplikten. Det samme gjelder andre tjenester og varer som omsettes som et naturlig eller nødvendig ledd i ytelsen av undervisningstjenesten. I Finansdepartementets retningslinjer for tolkningen av unntaket for undervisningstjenester heter det: ”Dersom det i forbindelse med ytelsen av undervisningstjenester også omsettes undervisnings​materiell, må det avgjøres konkret om dette er å anse som avgiftspliktig varesalg, eller om det er unntatt fordi det er omsatt som et naturlig ledd i undervisningstjenesten. Avgiftspliktige trykksaker ment for utfylling, innsetning mv. vil komme utenfor unntaket, mens derimot kompendier som er særskilt utarbeidet kommer inn under unntaket.” Omsetning av kopikort antas å komme i samme kategori, da studentene bruker dette til å ta kopier av materiell som er nødvendig i forbindelse med undervisningen.

· Praktiske konsekvenser - Kjøp av kopierte kompendier fra et trykkeri: Når vi får faktura fra trykkeriet, vil vi ikke kunne trekke fra inngående merverdiavgift, siden dette inngår i den delen av omsetningen vår som er unntatt fra den generelle merverdiavgiftsplikten. Ved utfakturering til bokhandelen til selvkost vil fakturaen ikke ha spesifisert noen merverdiavgift og dermed kan ikke bokhandelen trekke fra inngående avgift. Konsekvensen blir at studentene betaler merverdiavgift på kompendiene. 

Alternativet blir da at trykkeriet fakturerer bokhandelen direkte som så vil kunne trekke fra inngående avgift og selge kompendiene avgiftsfritt siden bøker er fritatt for merverdiavgift i siste omsetningsledd (lovens § 15 nr. 8). På den måten vil studentene få kompendiene uten merverdiavgift.

· Praktiske konsekvenser – Kopiering av kompendier på huset: Ved utfakturering til bokhandelen vil fakturaen ikke ha spesifikasjon av merverdiavgift og dermed kan ikke bokhandelen trekke fra inngående avgift. Konsekvensen blir at studentene betaler merverdiavgift på kompendiene. Siden dette gjelder undervisning (omsetning som er unntatt), kan vi heller ikke trekke fra inngående avgift for papir eller kopiavgift til kopimaskinleverandøren.

· Praktiske konsekvenser – Salg av kopikort til bokhandelen: Dette vil følge samme mønster som for kopiering av kompendier på huset.

Konsulenttjenester og forskningstjenester

· Avgrensing mot undervisningstjenester: I Finansdepartementets retningslinjer for tolkningen av unntaket for undervisningstjenester heter det (uthevelser gjort av undertegnede): ”Ut over de tjenestene som klart er unntatt, eksempelvis de tradisjonelle undervisningstjenester i offentlig og privat regi, må det foretas en vurdering i hvert enkelt tilfelle. Det er særlig i forhold til konsulent- og rådgivningstjenester at det kan oppstå avgrensingsproblemer. Bakgrunnen for dette er at det, i alle fall i det ytre, ikke alltid er et skarpt skille mellom tjenester som av yteren betegnes som henholdsvis konsulent- og rådgivningstjenester eller som undervisningstjenester. Konsulent- og rådgivningstjenester er ikke entydige begrep, men kjennetegnes ved at det har elementer av rådgivning og/eller bistand av økonomisk, juridisk, teknisk, administrativ eller organisatorisk karakter.” 

Videre sier departementet: ”En tradisjonell undervisningstjeneste består i å formidle kunnskap. Når det gjelder rådgivning, kjennetegnes tjenesten normalt ved at tjenesteyteren påtar seg å utføre et oppdrag/levere et resultat på grunnlag av en konkret "bestilling". I "bestillingen" vil kjøperen av tjenesten formulere premissene for tjenesteyteren. Med andre ord vil mottakeren trekke opp rammen for rådgiverens oppdrag.”

· Konsulenttjenester er avgiftspliktige: Disse tjenestene er nå avgiftsbelagt. Men legg merke til at det som alltid er et krav om vederlag for at avgiftsplikten skal slå inn. 

· Forskningstjenester er avgiftspliktige: I Finansdepartementets skriv av 29.3.2001 om oppfølging av merverdiavgiftsreformen 2001 heter det (uthevelser gjort av undertegnede): ”Når det gjelder forskningstjenester, vil slike tjenester bli omfattet av den generelle merverdiavgiftsplikten. Avgiftsplikten for forskningstjenester vil imidlertid bare være aktuell når slike tjenester omsettes. Kravet til omsetning er et generelt vilkår for avgiftsplikt, og er blant annet definert som ytelse av tjenester mot vederlag. Avgrensingen av hva som kan anses som vederlag for en slik tjeneste og hva som ikke er et vederlag, vil særlig kunne oppstå i forhold til forskning finansiert av offentlige midler. For at det skal oppstå en avgiftspliktig omsetning i slike tilfeller, vil det være av vesentlig betydning om det foreligger et krav på en konkret gjenytelse fra mottakeren av bevilgningen. Dette innebærer at forskning som finansieres eksempelvis gjennom det som i dag betegnes som grunnbevilgninger, ikke vil bli omfattet av merverdiavgiftsplikten. Det vil derfor ikke være aktuelt å oppkreve merverdiavgift på utførelse av slik forskning.” 

For oss betyr dette konkret at oppdragsforskning omfattes av avgiftsplikten.

· Omsetning av andre tjenester: Om ansatte hos oss ”leies ut” til andre, vil tjenesten være avgiftspliktig. Unntaket er hvis det dreier seg om undervisningstjenester.

Kjøp av tjenester fra utlandet

· Tjenester som kan fjernleveres: Eksempler på denne type tjenester er ulike konsulenttjenester, advokattjenester, reklametjenester, ulike overføringer av immaterielle rettigheter, opplysningstjenester av ulik art, EDB-tjenester, telekommunikasjonstjenester og (andre) tjenester som kan leveres elektronisk.

For at avgiftsplikt skal inntre må tjenesten være avgiftspliktig ved innenlands omsetning.

· Snudd avregning: Det vil her bli innført en ordning med snudd avregning, dvs at det er mottakeren som må registrere avgiften og belaste seg for denne.

Fradrag for inngående avgift

· Fradragsrett for anskaffelser til bruk i avgiftspliktig virksomhet: En del av virksomheten vår er innenfor avgiftsområdet, f eks oppdragsforskning. For anskaffelser som skal benyttes utelukkende i den avgiftspliktige delen, hjemler merverdiavgifts​loven § 21 fradragsrett for den inngående avgiften.
· Ikke fradragsrett for anskaffelser utenfor avgiftsområdet: Ifølge § 23 kan næringsdrivende fordele inngående avgift når varer og tjenester anskaffes til bruk under ett for virksomhet innenfor og utenfor loven. Det gis da anledning til forholdsmessig fradrag for inngående avgift. 
For HSH er omsetningen innenfor loven ”ubetydelig”. Det innebærer at vi likevel ikke får forholdsmessig fradrag. Grensen går ved 5 % av omsetningen (Forskrift av 20. desember 1969 nr.1).

